DA Den Europæiske Unions Tidende CE 84/305

(2004/C 84 E/0353)

SKRIFTLIG FORESPØRGSEL P-0093/04

af Martin Kastler (PPE-DE) til Kommissionen

(16. januar 2004)

Om: Menneskehandel og prostitution i det tysk-tjekkiske grænseområde

Prostitution af unge kvinder fra Østeuropa og Asien samt illegal menneskehandel ved den tysk-tjekkiske grænse er stadigvæk — få måneder før udvidelsen af EU — uløste problemer af et katastrofalt omfang med en stigende tendens.

1. Hvilke opfølgningsforanstaltninger har Kommissionen foretaget siden rammeafgørelsen fra 2002 om bekæmpelse af menneskehandel samt mod den tiltagende illegale prostitution og de dertil knyttede strafbare handlinger i det tysk-tjekkiske grænseområde? I forbindelse med prostitutionsproblemet taler eksperter om en dramatisk stigning i omfanget af seksuelt overførte sygdomme, som f.eks. syfilis, i det tysk-tjekkiske grænseområde samt en endnu mere dramatisk udvikling af hiv/aids i de central- og østeuropæiske lande.

2. Via hvilke programmer og med hvilket beløb bidrager Kommissionen i årene 2003-2006 til fremme af projekter til forbedring af den lokale sundhedssituation i det tysk-tjekkiske grænseområde (Streetwor-king, JANA, osv.)?

3. Overvejer Kommissionen eventuelt at lancere hhv. en ny, stor kampagne eller et aktionsår om denne vigtige problematik?

4. Menneskehandel og prostitution udgør en stadig voksende andel af kriminalitetsstatistikken i grænseområdet. Findes der midler og muligheder i EU for at støtte de pågældende landes indsats inden for politisamarbejde og retligt samarbejde?

5. Er der planer om konkrete videregående foranstaltninger for det tysk-tjekkiske grænseområde?

Svar afgivet på Kommissionens vegne af António Vitorino

(17. februar 2004)

Menneskehandel er et yderst vigtigt område for Kommissionen. Hvad angår situationen i det tysk-tjekkiske grænseområde, har Kommissionen bemærket et stigende antal rapporter og udtalelser, som betyder større offentlig opmærksomhed for den pågældende region. I kølvandet på disse rapporter har Kommissionen kontrolleret situationen vedrørende kønssygdomme (f.eks. syfilis). Indtil videre har det tyske institut for offentlig sundhed, Robert Koch Institut, ikke kendskab til, at der skulle være tale om en påfaldende stigning i disse sygdomme ved den tysk-tjekkiske grænse. Den tyske delstat Sachsen kunne for eksempel berette om 71 tilfælde fra juni til august 2001 sammenlignet med 75 tilfælde fra juni til august 2002. Kommissionen vil imidlertid fortsat overvåge udviklingen i denne situation i det tysk-tjekkiske grænseområde som led i samordningen af den epidemiologiske overvågning i EU.

Med hensyn til menneskehandelen konkluderede Kommissionen i sin rapport for 2002, at den tjekkiske regering havde taget væsentlige initiativer på dette område. I de seneste år har den tjekkiske regering taget adskillige initiativer med henblik på at forbedre de retlige rammer i denne forbindelse. Med en ændring af straffeloven i 2002 blev definitionen af »menneskehandel« udvidet til også at omfatte børn, og med en ændring af retsplejeloven er rettergangen i sager, hvor ofrene er børn, blevet fremskyndet og forenklet. I 2000 vedtog den tjekkiske regering en national handlingsplan til bekæmpelse af seksuelt misbrug af børn, og i 2003 blev der vedtaget yderligere en national handlingsplan med henblik på at bekæmpe menneskehandel i forbindelse med seksuelt misbrug. Der følges jævnligt op på gennemførelsen af planerne. Kommissionen opfordrer den tjekkiske regering til at tage yderligere initiativer, især til at sikre et effektivt overvågningssystem, til at opdage og retsforfølge lovovertrædere. Det er også vigtigt, at de tjekkiske myndigheder sørger for et tæt samarbejde mellem de relevante politiafdelinger, både hjemme og med nabolandene.

Som led i Phare-programmet har Kommissionen bevilget væsentlige tilskud til de tjekkiske myndigheder i kampen mod organiseret kriminalitet og menneskehandel. Med dette formål for øje har Tjekkiet i de seneste fire år modtaget omkring 5,5 mio. EUR. Der kan efter tiltrædelsen stilles yderligere støtte til rådighed fra overgangsfaciliteten.

I 2003 nedsatte Kommissionen en ekspertgruppe om menneskehandel for at sikre, at henstillingerne i Bruxelles-erklæringen om forebyggelse og bekæmpelse af menneskehandel bliver fulgt nøje. Kommissionen agter at udstede en meddelelse med en handlingsplan for at følge op på ekspertgruppens konstateringer. Heri kan der indgå en lang række foranstaltninger, for eksempel oplysningskampagner som led i EU-programmer som AGIS og Daphne.

Den 22. juli 2002 vedtog Rådet en afgørelse om indførelse af et rammeprogram om politisamarbejde og retligt samarbejde i kriminalsager (AGIS) (1). AGIS blev indført for perioden 2003 til 2007 med en finansramme på 65 mio. EUR. Programmer støtter projekter på områder som samarbejde mellem retshåndhævende myndigheder eller andre offentlige eller private organisationer, der beskæftiger sig med at forebygge og bekæmpe både organiseret og anden kriminalitet. Heri indgår et fokus på politi- eller retssamarbejde inden for menneskehandel eller seksuelt misbrug af børn. Et andet vigtigt område i programmet er beskyttelse af ofrene, f.eks. ofre for menneskehandel, i strafferetssager.

I Daphne-programmet er der yderligere midler til rådighed til bekæmpelse af vold mod børn, unge og kvinder. I programmet blev der bevilget 20 mio. EUR for 2000-2003. Daphne li-programmet vil løbe fra 2004 til 2008 med et budget på 50 mio. EUR svarende til en fordobling af de årlige bevillinger.

I forbindelse med EF-støtterammen for Tjekkiet og i overensstemmelse med Kommissionens yderligere vejledende retningslinjer for kandidatlandene for programmeringsperioden 2004-2006, kan der ske medfinansiering af dokumenter med det formål at fremme et »kriminalpræventivt klima«, især ved at samle alle parter, som beskæftiger sig med forebyggelse af kriminalitet på nationalt, regionalt eller lokalt plan (nationale retshåndhævende myndigheder, iværksættere, fagforeninger, ngo'er, repræsentanter for EU's institutioner m.v.). Sådanne aktiviteter skal samordnes med de aktiviteter inden for retlige og indre anliggender, som medfinansieres som led i overgangsfaciliteten til opbygning af institutioner eller andre nationale eller internationale instrumenter eller programmer for at sikre synergieffekterne og undgå unødvendigt dobbeltarbejde eller dobbeltfinansiering.

(1) EFT L 203 af 1.8.2002.